Leiðtogaráð Evrópusambandsins reynir í dag að ná samkomulagi um að hætta að flytja inn olíu frá Rússlandi. Ungverjar segja að það hefði alvarlegar afleiðingar fyrir efnahag þeirra að hætta að kaupa olíu af Rússum.
Leiðtogar Evrópusambandsríkja reyna í dag og á morgun að komast að samkomulagi um hertar refsiaðgerðir gegn Rússum vegna innrásarinnar í Úkraínu. Ungverjar og fleiri ríki telja sig verða að fá nokkur ár í aðlögun til að hætta að kaupa olíu af þeim.
Sendiherrum Evrópusambandsríkjanna 27 mistókst í gærkvöld að komast að samkomulagi um málamiðlunartillögu sem á að auðvelda Ungverjum, Slóvökum og Tékkum að hætta að kaupa olíu af Rússum. Þeir settust að nýju að samningaborðinu í morgun og ætla að reyna að ná samkomulagi áður en leiðtogafundur ríkjanna hefst klukkan tvö í dag að íslenskum tíma.
Ungverjar segja að það væri eins og að henda kjarnorkusprengju á hagkerfi þeirra að hætta að flytja inn olíu frá Rússlandi fyrir árslok. Hátt í tveir þriðju hlutar af olíunni sem þeir kaupa kemur frá Rússum um Druzhba olíuleiðsluna. Tékkar og Slóvakar eru einnig mjög háðir rússneskri olíu. Því var lögð fram tillaga um að Evrópusambandsríkin hættu að kaupa rússneska olíu sem flutt er til landanna með skipum. Gefa á tveggja ára aðlögunartíma til að hætta að kaupa olíu sem berst eftir olíuleiðslum. Ungverjar vilja fá fjögur ár og átta hundruð milljónir evra að auki úr sameiginlegum sjóðum ESB við að betrumbæta olíuhreinsunarstöðvar sínar.
Volodymyr Zelensky, forseti Úkraínu, hefur þrýst á ESB-ríkin að stöðva öll viðskipti við Rússland án tafar. Ekki gangi að erlend ríki haldi áfram að dæla peningum í rússnesku stríðsvélina.
Leiðtogaráð Evrópusambandsins reynir í dag að ná samkomulagi um að hætta að flytja inn olíu frá Rússlandi. Ungverjar segja að það hefði alvarlegar afleiðingar fyrir efnahag þeirra að hætta að kaupa olíu af Rússum.